নবগঙ্গায় নৌকাডুবি, আরও ২ লাশ উদ্ধার
নড়াইলের কালিয়ায় নবগঙ্গা নদীতে নৌকাডুবির ঘটনায় আরও দুইজনের লাশ উদ্ধার করা হয়েছে। এ নিয়ে মোট ৪ জনের লাশ উদ্ধার করা হলো। নৌকাডুবির ঘটনায় এখনো দুইজন নিখোঁজ রয়েছেন।







রোববার (১ জানুয়ারি) খুলনা ফায়ার সার্ভিসের ডুবুরি দল উদ্ধার অভিযান চালিয়ে উপজেলার হামিদপুর ইউনিয়নের বাবুপুর গ্রামের গ্রামপুলিশ লাবু শেখ (২৮) ও সালামাবাদ ইউনিয়নের জোকার চর গ্রামের খানজা শেখের (৩৫) লাশ উদ্ধার করেছে।




এর আগে শুক্রবার (৩০ ডিসেম্বর) সন্ধ্যায় উপজেলার সালামাবাদ ইউনিয়নের বাহিরডাঙ্গা এলাকার নবগঙ্গা নদীতে ইঞ্জিনচালিত নৌকায় করে ১৫ জন যাত্রী নিয়ে নদী পর হওয়ার পথে অতিরিক্ত যাত্রীবোঝাই নৌকাটি মাঝনদীতে ডুবে যায়। অনেকে সাঁতরে তীরে আসতে পারলেও নারী ও শিশুসহ বেশ কয়েকজন পানিতে ডুবে যান।
খবর পেয়ে ফায়ার সার্ভিসের ডুবুরি দল এসে নদীতে তল্লাশি করে হামিদপুর ইউনিয়নের বাবুপুর গ্রামের আব্দুল জলিলের স্ত্রী নাজমা বেগম (২৫) ও তার শিশুপুত্র নাসিমের (৩) লাশ উদ্ধার করে। এ ঘটনায় এখনো নিহত গৃহবধূ নাজমার ছোটভাই রয়েল শেখ ও ভগিনীপতি মাহমুদ হোসেন নিখোঁজ রয়েছেন।
রোববার সকালে ডুবুরি দল নদীগর্ভে নিখোঁজ চারজনের খোঁজে দ্বিতীয় দফায় তল্লাশি শুরু করলে প্রথমে ডুবে যাওয়া খেয়া নৌকাটি উদ্ধার করা হয়। পরে দুপুরের দিকে ওই দুইজনের লাশ উদ্ধার করা হয়।
এ প্রসঙ্গে উপজেলার বড়দিয়া নৌ-পুলিশ ফাঁড়ির ইনচার্জ এসআই মো. লোকমান হোসেন বলেন, উদ্ধার হওয়া লাশ ঊর্ধ্বতন কর্তৃপক্ষের নির্দেশে নিহতের পরিবারের কাছে হস্তান্তর করা হয়েছে।
এ ব্যাপারে কালিয়া উপজেলা নির্বাহী কর্মকর্তা (ইউএনও) মোসা. আফরিন জাহান বলেন, উদ্ধার হওয়া দুইজনের লাশ স্বজনদের কাছে হস্তান্তর করা হয়েছে। উদ্ধার অভিযান অব্যাহত রয়েছে।
নড়াইল ফায়ার সার্ভিসের উপসহকারী পরিচালক মো. মাহাবুব আলম বলেন, সূর্যাস্ত পর্যন্ত উদ্ধার অভিযান পরিচালিত হবে। দুইজনের লাশ উদ্ধার করা হয়েছে। দুইজন এখনো নিখোঁজ রয়েছেন। প্রয়োজনে উদ্ধার অভিযানের সময়সীমা বাড়ানো হবে।

নড়াইলের কালিয়ায় নবগঙ্গা নদীতে নৌকাডুবির ঘটনায় আরও দুইজনের লাশ উদ্ধার করা হয়েছে। এ নিয়ে মোট ৪ জনের লাশ উদ্ধার করা হলো। নৌকাডুবির ঘটনায় এখনো দুইজন নিখোঁজ রয়েছেন।